CELEX: 32019R1867
Language: et
Date: 2019-08-28 00:00:00
Title: Komisjoni delegeeritud määrus (EL) 2019/1867, 28. august 2019, millega täiendatakse Euroopa Parlamendi ja nõukogu määrust (EL) nr 1303/2013 ühtse määra alusel rahastamise kehtestamiseks

8.11.2019   
               
               
                  ET
               
               
                  Euroopa Liidu Teataja
               
               
                  L 289/6
               
            
         KOMISJONI DELEGEERITUD MÄÄRUS (EL) 2019/1867,
         28. august 2019,
         millega täiendatakse Euroopa Parlamendi ja nõukogu määrust (EL) nr 1303/2013 ühtse määra alusel rahastamise kehtestamiseks
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006, (1) eriti selle artikli 67 lõiget 5a,
         ning arvestades järgmist:
         
                     (1)
                  
                  
                     Selleks et lihtsustada Euroopa Regionaalarengu Fondi (ERF), Euroopa Sotsiaalfondi (ESF), Ühtekuuluvusfondi, Euroopa Maaelu Arengu Põllumajandusfondi (EAFRD) ning Euroopa Merendus- ja Kalandusfondi (EMKF) rahaliste vahendite kasutamist ja vähendada halduskoormust ning vigade esinemise riski, on asjakohane kehtestada ühtne määr tehnilise abi raames toetatavate tegevuste puhul ühe või mitme toetusesaaja kulude hüvitamiseks, ilma et kõnealust määra oleks vaja põhjendada. See hõlmab juhtumeid, mil korraldusasutus, makseasutus või muu asutus rakendab tehnilise abi tegevusi.
                  
               
                     (2)
                  
                  
                     Ühtne määr põhineb piirmääradel ja tegelikel programmide raames tehnilise abi jaoks ettenähtud eraldistel ning andmetel vahendite kasutamise kohta varasematel programmitöö perioodidel. Ühtse määra alusel kulude hüvitamise meetodi kasutamine ei mõjuta tehnilise abi jaoks ettenähtud rahalisi eraldisi vastuvõetud programmide raames. Meetodit võib kasutada ka rohkem kui ühest fondist toetust saavate programmide puhul, isegi kui tehnilise abi prioriteetsele suunale saab toetust muust fondist kui see, mis toetab sama programmi raames muid prioriteete, kuid mitte tehnilist abi.
                  
               
                     (3)
                  
                  
                     Finantsjuhtimise hõlbustamiseks kehtiva programmitöö korralduse raames tuleks ERFi, ESFi, Ühtekuuluvusfondi ja EMKFi puhul täpsustada, et määra kohaldamise aluseks on muude prioriteetsete suundade kui tehnilise abi rahastamiskõlblikud kulud sellise programmi raames, mille puhul kasutatakse asjaomast ühtse määra alusel hüvitamist. Seetõttu ei kasutata ühtset määra juhul, kui programm hõlmab üksnes tehnilist abi. Lisaks ei ole ühtse määra alusel hüvitamise meetodi kasutamisel eespool nimetatud fondide puhul vaja programme muuta.
                  
               
                     (4)
                  
                  
                     Tuleb märkida, et ühtse määra kohaldamise aluseks on rahastamiskõlblik kulu, mille puhul korraldusasutus või asjaomane kontrollorgan on viinud läbi juhtimise kontrollitoimingud või EAFRD puhul asjakohased halduskontrollid.
                  
               
                     (5)
                  
                  
                     Kui liikmesriigid seda meetodit kasutavad, tuleks topeltrahastamise riski vältimiseks kohaldada ühtse määra alusel rahastamist ainult selliste kulude suhtes, mida on kontrollitud ajavahemikus alates käesoleva määruse jõustumisest kuni rahastamiskõlblikkusperioodi lõpuni. Samal põhjusel tuleks EAFRD puhul kohaldada ühtse määra alusel rahastamist ainult selliste kulude puhul, mille suhtes on halduskontrollid teostatud alates põllumajandusliku eelarveaasta algusest 16. oktoobril 2019, nagu on sätestatud Euroopa Parlamendi ja nõukogu määruse (EL) nr 1306/2013 (2) artiklis 39, või alates mis tahes järgnevast põllumajanduslikust eelarveaastast kuni rahastamiskõlblikkusperioodi lõpuni. Usaldusväärse finantsjuhtimise huvides peavad liikmesriigid tagama, et ühtse määra alusel rahastamise raames hüvitatud summad arvutatakse välja mittetehnilise abi projektide kulude alusel, mis on seaduslik ja korrektne.
                  
               
                     (6)
                  
                  
                     Ühtse määra alusel rahastamise mehhanismi võib kasutada ainult majandusaastate puhul, mille aruanded ei ole käesoleva määruse jõustumise kuupäeval veel lõpetatud. Selleks et võimaldada määruse (EL) nr 1306/2013 artikli 9 ja artikli 47 kohaseid ühtse määra alusel rahastamise arvutamise aluse kontrolle, võib ühtse määra alusel rahastamise mehhanismi EAFRD raames kasutada ainult kulude puhul, mis on tekkinud alates põllumajandusliku eelarveaasta algusest 16. oktoobril 2019 või alates mis tahes järgnevast põllumajanduslikust eelarveaastast.
                  
               
                     (7)
                  
                  
                     Selleks, et käesolevas määruses sätestatud meetmeid oleks võimalik kohaldada viivitamata, et neist oleks piisavalt varakult kasu jooksval majandusaastal ning EAFRD puhul põllumajanduslikul eelarveaastal, mis algab 16. oktoobril 2019, peaks käesolev määrus jõustuma järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese
            
               1.   Käesoleva määrusega kehtestatakse ühtse määra alusel rahastamine, mille eesmärk on programmi prioriteetse suuna raames rahastatud tegevuste kulude hüvitamine korraldusasutuse poolt liikmesriikide algatusel ühele või mitmele programmiga hõlmatud toetusesaajale.
            
            
               2.   EAFRD puhul kehtestatakse käesoleva määrusega ühtse määra alusel rahastamine, mille eesmärk on tehnilise abi tegevuste kulude hüvitamine määruse (EL) nr 1306/2013 artikli 7 lõikes 1 osutatud makseasutuse või muu asutuse poolt liikmesriikide algatusel ühele või mitmele programmiga hõlmatud toetusesaajale. Kui makseasutuse või muu asutuse vastutusalasse kuuluvad otseselt tehnilise abi tegevused, võib ka nende tegevuste kulude hüvitamine toimuda ühtse määra alusel rahastamisele tuginedes.
            
         
         
            Artikkel 2
            Ühtse määra alusel rahastamine
            
               1.   Programmi tehnilise abi prioriteetse suuna raames rahastatud tegevuste puhul võib hüvitatava kogusumma arvutada ühtse määrana, võttes arvesse selliste programmi prioriteetsete suundade tegevuste kulusid, mis ei ole tehniline abi. EAFRD puhul võib tehnilist abi arvutada Euroopa Parlamendi ja nõukogu määruse (EL) nr 1305/2013 (3) III jaotise I peatükis osutatud maaelu arengu meetmete alla kuuluvate tegevuste kulude ühtse määrana.
            
            
               2.   ERFi, ESFi, Ühtekuuluvusfondi või EAFRD toetatavate programmide puhul on ühtne määr 4 % ja EMKFi toetatavate programmide puhul 6 %. Euroopa territoriaalse koostöö eesmärgi raames ERFi toetatavate programmide puhul on ühtne määr 6 %. Arvutatud summa võib hüvitada ühele toetusesaajale või selle võib hüvitamiseks jagada suurema arvu toetusesaajate vahel.
            
            
               3.   Alates 1. juulil 2019 algavast majandusaastast või alates mis tahes järgnevast majandusaastast võib pärast käesoleva määruse jõustumist võtta ühtse määra arvutamise alusena arvesse ainult selliseid kulusid, mille suhtes on tehtud juhtimise kontrollitoimingud kooskõlas määruse (EL) nr 1303/2013 artikli 125 lõike 4 punktiga a. EAFRD puhul võib ühtse määra arvutamise alusena võtta arvesse ainult selliseid kulusid, mille suhtes on tehtud halduskontrollid vastavalt määruse (EL) nr 1306/2013 artiklile 59 alates põllumajandusliku eelarveaasta algusest 16. oktoobril 2019 või alates mis tahes järgnevast põllumajanduslikust eelarveaastast.
            
            
               4.   Ühtse määra alusel rahastamist kohaldatakse tehnilise abi kulude hüvitamise puhul ainult rahastamiskõlblikkusperioodi lõpuni ning EAFRD puhul kogu asjakohase põllumajandusliku eelarveaasta jooksul.
            
         
         
            Artikkel 3
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. august 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 347, 20.12.2013, lk 320.
         
            (2)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).
         
            (3)  Euroopa Parlamendi ja nõukogu 17. detsembri 2013. aasta määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487).